«Roma» jamoasi bosh murabbiyi Luchano Spalletti Italiya A seriyasining 33-turida «Atalanta»ga qarshi kechgan uchrashuvdan (3:3) keyin jamoa hujumchisi Franchesko Totti bilan mushtlashgani haqida tarqalgan xabarni inkor qildi. Ushbu uchrashuvda 39-yoshli Totti 78-daqiqada zaxiradan o‘yinga qo‘shildi va o‘yin yakunlanishi arafasida gol urib, jamoasini mag‘lubiyatdan qutqarib qoldi. «Bu xabarni o‘qib juda hayron qoldim. Men futbolchilarni kiyim almashtirish xonasida kutib turgandim, ular bilan o‘yin borasida gaplashib olmoqchi edim. Men o‘yindan qoniqish hosil qilmadim. Lekin qaysidir futbolchi bilan janjallashganim haqidagi mish-mishlar yolg‘on. Men hech qachon o‘z futbolchilarimga qo‘l ko‘tarmayman», — deya Spallettidan iqtibos keltiradi rimliklar jamoasining rasmiy sayti.